Opozantul rus Vladimir Kara-Murza, aflat în detenție, îi cere Occidentului să nu recunoască rezultatele alegerilor prezidenţiale din Rusia. Următorul mandat al lui Putin va fi ilegal, spune el
Politicianul şi jurnalistul rus Vladimir Kara-Murza, aflat în detenţie, a scris un articol pentru "The Washington Post" consacrat viitoarelor alegeri din Rusia. El a explicat de ce următorul mandat al preşedintelui Vladimir Putin va fi unul ilegal şi le-a cerut ţărilor occidentale să nu recunoască calitatea lui Putin de şef de stat legitim.
Kara-Murza ispăşeşte în momentul de faţă o pedeapsă de 25 de ani în colonia corecţională cu regim special nr. 7 din Omsk.
Potrivit Rador Radio România, publicația independentă rusă Meduza a preluat o variantă prescurtată a articolului politicianului în care acesta explică de ce au nevoie dictatorii de validare prin alegeri: pentru a obține legitimitate.
Vladimir Kara-Murza spune că nu doar absenţa candidaţilor din rândul opoziţiei, cenzura din mass-media şi represiunile de mari proporţii fac ca alegerile viitoare din Rusia să fie ilegitime. Un alt motiv este faptul că Putin nu mai are deloc dreptul să candideze la aceste alegeri. Constituţia Rusiei din 1993 a limitat mandatele prezidenţiale la două consecutive, cu o durată de patru ani.
Putin, aflat la putere din 2000, a găsit o cale de a ocoli această prevedere. Din 2008 până în 2012, a condus Rusia ca prim-ministru, prin intermediul unui preşedinte marionetă (Dmitri Medvedev).
"Următoarele două mandate consecutive ale lui Putin (care acum au fost majorate de la patru la şase ani) expiră pe 7 mai 2024. De această dată, el a ales o altă cale pentru a rămâne la Kremlin: în 2020, a promovat peste 200 de amendamente la Constituţie, inclusiv unul care i-a oferit anularea mandatelor anterioare.
În timp ce trucul cu Medvedev, deşi în mod cert este unul nedemocratic, era legal din punct de vedere tehnic, eliminarea unui număr de mandate nu este legală. Procedura adoptată în mare grăbă a amendamentelor a încălcat în mod repetat legislaţia rusă – această concluzie a fost confirmată de cea mai înaltă comisie de drept constituţional european. Parlamentul European a calificat amendamentele constituţionale ale lui Putin drept ilegale."
Ținând cont de toate acestea, opozantul Kara-Murza afirmă că pentru "democraţiile lumii, singurul răspuns politic logic şi onest la acest lucru ar trebui să fie nerecunoaşterea lui Vladimir Putin ca lider legitim al Rusiei după 7 mai – aşa cum au refuzat să recunoască legitimitatea lui Nicolas Maduro în Venezuela sau a lui Aleksandr Lukaşenko în Belarus."
Primul pas către o astfel de nerecunoaştere formală a lui Putin a fost făcut de Adunarea Parlamentară a Consiliului Europei în recomandarea sa, adoptată cu majoritate de voturi, către guvernele europene, în octombrie 2023, amintește Meduza.
Văduva liderului opoziţiei ruse, Iulia Navalnaia, a cerut acelaşi lucru, în urmă cu o lună, la o întâlnire a miniştrilor de externe ai Uniunii Europene. O iniţiativă similară a fost discutată și în Congresul SUA.
Liderii occidentali vorbesc adesea despre hotărârea lor de a se confrunta cu Kremlinul.
"Uneori, cea mai puternică armă este pur şi simplu să spui adevărul. Putin nu este un preşedinte ales legal. Este un dictator şi un uzurpator. Este timpul ca lumea liberă să spună în sfârşit acest lucru", concluzionează Vladimir Kara-Murza.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank